31999R2250
L 275/4
JURNALUL OFÍCIAL AL UNIUNII EUROPENE
REGULAMENTUL (CE) NR. 2250/1999 AL CONSILIULUI
din 22 octombrie 1999
privind contingentul tarifar de unt de origine neozeelandeză
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 133,
având în vedere propunerea Comisiei,
întrucât:
(1)
concesiile Comunității stabilite în acordurile încheiate în cadrul rundei Uruguay de negocieri comerciale multilaterale și care figurează pe lista CXL/Comunitățile Europene prevăd un contingent tarifar de 76 667 de tone de unt de origine neozeelandeză, de cel puțin șase săptămâni, cu un conținut de materie grasă mai mare de 80 % și mai mic de 82 %, fabricat direct din lapte sau din smântână;
(2)
a fost pusă în discuție eligibilitatea în cazul contingentului tarifar de unt fabricat în Noua Zeelandă după metodele așa-numite „Ammix” și „frigotartinabilă”;
(3)
în interesul securității juridice, trebuie specificat faptul că un astfel de unt, fabricat din lapte sau smântână fără a se face apel la materiale stocate, nu este exclus din contingentul tarifar pentru simplul motiv că a fost fabricat după o metodă care poate presupune trecerea smântânii printr-un stadiu de concentrare a materiei grase butirice și/sau de fracționare a respectivei materii grase,
ADOPTĂ PREZENTUL REGULAMENT:
Articolul 1
În sensul aplicării contingentului tarifar de unt de origine neozeelandeză, expresia „fabricat direct din lapte sau din smântână” nu exclude untul fabricat din lapte sau smântână, fără a se face apel la alte materiale stocate, după un procedeu unic, autonom și neîntrerupt, care poate presupune trecerea smântânii printr-un stadiu de concentrare a materiei grase butirice și/sau de fracționare a acestei materii grase.
Articolul 2
Prezentul regulament intră în vigoare în a șaptea zi de la data publicării sale în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 22 octombrie 1999.